CELEX: 32020D2061
Language: mt
Date: 2020-12-07 00:00:00
Title: Id-Deċiżjoni tal-Kunsill (UE) 2020/2061 tas-7 ta’ Diċembru 2020 dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-istabbiliment tar-Regoli ta’ Proċedura tal-Kumitat tal-Kummerċ u r-Regoli ta’ Proċedura tal-Kumitati Speċjali

15.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 424/25
               
            
         ID-DEĊIŻJONI TAL-KUNSILL (UE) 2020/2061
         tas-7 ta’ Diċembru 2020
         dwar il-pożizzjoni li għandha tittieħed f’isem l-Unjoni Ewropea fi ħdan il-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-istabbiliment tar-Regoli ta’ Proċedura tal-Kumitat tal-Kummerċ u r-Regoli ta’ Proċedura tal-Kumitati Speċjali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Fit-30 ta’ Lulju 2009, l-Unjoni ffirmat Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (1), (minn hawn ’il quddiem imsejjaħ il-“Ftehim”), li jistabbilixxi qafas għal Ftehim ta’ Sħubija Ekonomika. Il-Ftehim ġie applikat b’mod proviżorju minn Papua New Guinea mill-20 ta’ Diċembru 2009, mill-Fiġi mit-28 ta’ Lulju 2014, mis-Samoa mill-31 ta’ Diċembru 2018 u mill-Gżejjer Solomon mis-17 ta’ Mejju 2020.
                  
               
                     (2)
                  
                  
                     L-Artikolu 68 tal-Ftehim jistabbilixxi Kumitat tal-Kummerċ (minn hawn ’il quddiem imsejjaħ ‘il-Kumitat tal-Kummerċ bejn l-UE u l-Paċifiku’) li jittratta l-kwistjonijiet kollha meħtieġa għall-implimentazzjoni tal-Ftehim.
                  
               
                     (3)
                  
                  
                     Skont l-Artikolu 68 tal-Ftehim, il-Kumitat tal-Kummerċ bejn l-UE u l-Paċifiku jistabbilixxi r-regoli ta’ proċedura tiegħu u jista’ jistabbilixxi Kumitati Speċjali li lilhom jiddelega setgħat speċifiċi ta’ implimentazzjoni ta’ teħid ta’ deċiżjonijiet kif previst fid-dispożizzjonijiet rilevanti tal-Ftehim.
                  
               
                     (4)
                  
                  
                     Il-Kumitat tal-Kummerċ bejn l-UE u l-Paċifiku, matul it-tmien laqgħa tiegħu, ser jadotta r-regoli ta’ proċedura tiegħu u dawk tal-Kumitati Speċjali.
                  
               
                     (5)
                  
                  
                     L-Unjoni jenħtieġ li tiddetermina l-pożizzjoni li għandha tittieħed fi ħdan il-Kumitat tal-Kummerċ bejn l-UE u l-Paċifiku rigward l-adozzjoni ta’ tali regoli ta’ proċedura,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fit-tmien laqgħa tal-Kumitat tal-Kummerċ bejn l-UE u l-Paċifiku stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-istabbiliment tar-Regoli ta’ Proċedura tal-Kumitat tal-Kummerċ bejn l-UE u l-Paċifiku u tal-Kumitati Speċjali għandha tkun ibbażata fuq l-abbozz ta’ Deċiżjoni tal-Kumitat tal-Kummerċ bejn l-UE u l-Paċifiku (2).
         
         
            Artikolu 2
            Wara l-adozzjoni tagħha, id-Deċiżjoni tal-Kumitat tal-Kummerċ bejn l-UE u l-Paċifiku għandha tiġi ppubblikata f’Il-Ġurnal Uffiċjali tal-Unjoni Ewropea.
         
         
            Artikolu 3
            Id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, is-7 ta’ Diċembru 2020.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  ĠU L 272, 16.10.2009, p. 2.
         
            (2)  Ara d-dok ST 11960/20 fuq http://register.consilium.europa.eu